section_heading: Životopis
paragraph_text: Rođen u Krajcar Brijegu, općina Žminj 1951. godine. U Sv. Petru u Šumi pohađao je osnovnu školu, a Srednju tehničku školu u Puli. Studirao u Zagrebu gdje je diplomirao 1973. na Elektrotehničkom fakultetu. Od završetka studija zaposlio se na Zavodu za visoki napon i energetiku tada Elektrotehničkog fakulteta na kojem je u početku radio kao asistent na grupi predmeta „Proizvodnja električne energije“. Magistrirao je 1980. godine, a doktorirao 1988. godine na Elektrotehničkom fakultetu Sveučilišta u Zagrebu. Godine 1990. izabran je u znanstvenonastavno zvanje docenta, godine 1997. u zvanje izvanrednog profesora, a godine 2002. u zvanje redovitog profesora, sve na Zavodu za visoki napon i energetiku na kojem je proveo svoj cijeli radni vijek, punih 46 godina. U svibnju 2021. Senat Sveučilišta u Zagrebu izabrao ga je za profesora emeritusa. Na Fakultetu elektrotehnike i računarstva je bio pomoćnik dekana za materijalna i financijska pitanja 1991.-96., prodekan za poslovanje 1996.-98., te dekan u dva mandata 1998.-2000. i 2000.-02., nakon čega je bio predstojnik svog matičnog Zavoda za visoki napon i energetiku od 2002. do 2006. godine.